Sanae Takaičiová

Sanae Takaičiová (; * 7. marec 1961, Jamatokórijama, prefektúra Nara, Japonsko) je japonská konzervatívna politička, od októbra 2025 predsedníčka Liberálno-demokratickej strany a premiérka Japonska, ako historicky prvá žena v tejto funkcii.

 Životopis 
Narodila sa 7. marca 1961 v Jamatokórijame v prefektúre Nara v rodine pracovníka automobilky a policajtky; na rozdiel od mnohých iných vrcholných japonských politikov teda nepochádza zo žiadnej z tradičných politických dynastií. Absolvovala bakalárske štúdium podnikovej administratívy na univerzite v Kóbe (prefektúra Hjógo) a Macušitov inštitút vlády a manažmentu v meste Čigasaki (prefektúra Kanagawa).

V rokoch 19871989 absolvovala stáž v USA v tíme demokratickej poslankyne Pat Schroederovej. Po návrate do Japonska pôsobila ako televízna moderátorka a politická publicistka – napísala knihu o svojich skúsenostiach z pobytu v USA. V roku 1993 bola prvýkrát zvolená do japonského parlamentu ako nezávislá poslankyňa Snemovne reprezentantov. Neskôr sa stala členkou Novej progresívnej strany, za ktorú úspešne kandidovala vo voľbách v roku 1996. Niekoľko mesiacov po zvolení prestúpila do Liberálnodemokratickej strany, za ktorú úspešne kandidovala aj v ďalších rokoch.

Vo vládach premiéra Šinzóa Abeho (20062007, 20122020) vystriedala viacero funkcií, pričom v rokoch 20142017 a 20192020 (tretia a štvrtá Abeho vláda) bola ministerkou vnútra a komunikácie. V roku 2021 prvýkrát neúspešne kandidovala na predsedníčku strany. Pri druhej kandidatúre v roku 2024 vyhrala prvé kolo, no v druhom ju porazil Šigeru Išiba. Po jeho rezignácii v septembri 2025 už vo voľbe predsedu strany uspela a 21. októbra 2025 ju cisár Naruhito vymenoval za predsedníčku vlády, ako prvú ženu v histórii Japonska.

Je považovaná za konzervatívnu političku, jej deklarovaným cieľom je stať sa japonskou „železnou lady“ podľa vzoru britskej expremiérky Margaret Thatcherovej, ktorú v kampani opakovane označovala za zdroj inšpirácie a poukazovala na jej silný charakter a presvedčenie spojené s jej „ženskou vrelosťou“. Odmieta tiež revíziu zákona z 19. storočia, vyžadujúceho rovnaké priezvisko u manželských párov, a presadzuje zachovávanie nástupníctva v cisárskej rodine výlučne po mužskej línii. Podporuje návrat Japonska k jadrovej energetike po jej odstavení po havárii vo Fukušime a jej vláda v roku 2026 presadila reštart jedného zo siedmych blokov najväčšej svetovej elektrárne Kašiwazaki-Kariwa.

 Osobný život 
Počas štúdia pôsobila ako bubeníčka v univerzitnej heavy metalovej kapele, vo voľnom čase sa rada venuje potápaniu či jazde na motorke.

Je vydatá za Takua Jamamota, ktorý je rovnako politikom, a s ktorým sa prvýkrát vzali v roku 2004. V roku 2017, po 13 rokoch rokoch manželstva, sa pre rozdielne politické názory rozviedli. V roku 2021 sa za neho vydala znova, vrátila sa však k svojmu dievčenskému priezvisku, ktoré prevzal aj jej manžel. Spoločné deti nemajú, Takaičiová však adoptovala manželových potomkov z predchádzajúceho vzťahu.

 Referencie 

 Iné projekty 

 Externé odkazy 
 Oficiálny web 

Kategória:Osobnosti z prefektúry Nara
Kategória:Japonskí politici
Kategória:Politici Liberálno-demokratickej strany (Japonsko)
Kategória:Členovia Snemovne reprezentantov (Japonsko)
Kategória:Japonskí ministri
Kategória:Ministri vnútra
Kategória:Predsedovia vlády Japonska
Kategória:Ministerky
Kategória:Premiérky